MINTEGI LAKARRA (EH Bildu, 2013-12-05):
Legebiltzarburu andrea, lehendakaria, legebiltzarkideak, egun on.
Gaurko mozio honen jatorria da azaroaren 22an Alderdi Popularrak egin zuen interpelazioaren ondorioa eta orduan, orain aste pare bat, oso arduratuta agertzen zen Alderdi Popularra hain zuzen ere gizarte ekonomia agertzen ez zelako irailaren 16ko itunean Alderdi Jeltzaleak eta Alderdi Sozialistak sinatutakoa.
Benetan sarkasmo bat ematen du orain bi asteko ardura horrek eta herenegun bertan ikusi dugun itunarekin. Herenegun, Alderdi Jeltzaleak eta Alderdi Popularrak egon dira sinatzen dokumentu bat non esaten den badagoela ekonomia mota bat lehenetsi behar dela, gailendu behar dela eta hori da, hain zuzen ere, gizarte ekonomia bat egiteko alderantzizko bidea, alderantzizko erabakia.
Beraz, sarkasmoa suertatzen da orain bi asteko ardura hori eta hemen jantzi egin nahi dena eta hemen mundu guztia dago arduratuta ia zer gertatzen den gizarte ekonomiarekin eta aldi berean, sinatu egiten da men egingo zaiola Europako Kontseiluak inposatutako ekonomia espekulatibo horri, non lehenengo lehentasuna den zor publikoa ordaintzea, estabilitate finantzieroa eta men egitea zenbait neurri ekonomikori zeinen arabera gizarte ekonomia pasatuko den 2., 3. edo 6. lerrora.
Orain bi urte Alderdi Jeltzaleak saihestu egin zuen bere botoarekin onartzea 2011n egon zen erreforma konstituzionala eta orduko hartan abstentzioaren bidez lortu zuen ez ematea beraren babesa neurri horri. Eta hauteskunde programan ere hitz egin duenean horren gainean, gainetik pasatu izan da. Aldiz, herenegun sinatu duen dokumentuan argi eta garbi esaten du aurretik babestu ez duen hori, aurretik bultzatu ez duen ekonomia hori.
Hau da, ematen du Euskal Alderdi Popularrak etxera ekarri diola platera eginda, take away moduko bat egin duela eta Madrilen irentsi behar ordez zelako neurri horiek, egin duena izan da etxera ekarri eta Gasteizen bertan sinatu.
Esan behar da argi eta garbi ez dela bateragarria herenegun sinatutako dokumentu hori gizarte ekonomia batekin gizarte ekonomia hori gelditzen delako bigarren leku batean. Beraz, ez da ulertzen zertara datorren orain jantziak urratzea eta eskandalagarria iruditzea horren aipamen eza, hain zuzen ere, praktikan alderantzizko politika ekonomikoak egiten direnean.
Ezin da esan herritarrentzat gobernatuko dugula eta aldi berean hitzez hitz betetzea botere ekonomikoen neurri ekonomiko guztiak. Ez da bateragarria. Arduratuta zaudetela? Mesedez!
Akordio honekin atea zabaldu diozue murrizketa gehiago egiteari ardatz diren eremuetan, bai osasun arloan, bai hezkuntzan eta bai gizarte politiketan. Egia esan, hau ere ez da nobedadea. Hau ez da nobedadea ze aurretik egin du Alderdi Sozialistak, aurretik egin du PPk Madrilen eta Alderdi Jeltzalea egiten ari da urtebete honetan.
Itun horrekin, herenegun sinatutako itun horrekin, atea zabaldu diozue zorraren ordainketa lehenesteari eta finantza erakundeen interesen mesedetan aritzeari. Atea zabaldu diozue ekonomia espekulatiboari. Atea zabaldu diozue erosmen ahalmena galtzeari. Atea zabaldu diozue prekarietateari eta lan erreformari, pentsioen jaitsierari, gizarte zerbitzuen ahultzeari eta nola ez, azpiegitura erraldoiak egiteari edo egiten segitzeari. Hau da, apustu argia egin duzue. Diruari dirua eman edo, beste modu batera esanda, dirua eman zeini eta ia diruari.
Atzo bertan entzuten nuen telebistan nola esaten zuen Europako Kontseiluak dirua kentzea dela eskubideak kentzea, giza eskubideak lotzen zituen diru murrizketekin.
Atea itxi egin diozue, ordea, emergentzia egoera honetan behar den tamainako erantzun bat emateari. Itxi egin diozue atea langabezia saihesteko neurriak hartzeari eta pobrezia gutxitzeari. Itxi egin diozue atea ekonomia mota sozial bat egiteari, ama lurrarekin konprometituta daudenei laguntzeari edo lehen sektorea babesteari.
Nik ere aipatuko dut Urkola jaunak aipatu duen esaldi bat benetan ni ere hunkitu egin ninduena, Aburto sailburuak esandakoa. Berak esaten zuen eta errepikatuko dut zuk aurretik esandakoa: "Como entiendo que la economía o es social o no es economía, no tengan ninguna duda sobre el impulso de este Gobierno con la economía social. Comparto el hecho de que las personas aparezcan en la economía social como el principal valor a preservar frente al valor del capital".
Eta nik honen aurrean esan behar dut. Nik benetan sinesten dut borondate indibidual ona dagoela. Sinesten dut benetan zeuen imajinarioan badagoela ekonomia soziala egiteko borondate indibiduala. Horregatik, ez dut ulertzen nola hartzen diren zenbait neurri ekonomiko zeren eta neurri ekonomiko horiek ez dira eszeptikoak, ondorio batzuk dauzkate. Ondorio horiek kuantifikatu daitezke kopurutan.
Zerorrek esan zenuen lehenengo egunean, Aburto jauna, 2 milioirekin ez dela nahikoa izango udaletxeek dauzkaten beharrizanak betetzeko eta badakizu, eta sinesten dut penatuta esaten duzula,. Horregatik, ez dut ulertzen zergatik ez diren hartzen bestelako neurriak, hain zuzen egoera hori saihesteko.
Benetan hori sinetsita, eta sinetsi nahi nuke sinesten duzula, zergatik gero sinatzen da herenegun bezalako akordio bat. Akordio hori ez da bakarrik itxurakeria, ez da bakarrik paper bat. Horrek ondorioak ditu eta ondorio horiek kuantifikatu egiten dira zenbakitan eta zenbaki horiek eramaten gaituzte, hain zuzen ere, 1.000 milioi ordaintzera zorra edo 800 milioi ordaintzera zorra estaltzeko eta 2 milioi gehiago ematera premiazko egoerei erantzuteko.
Sinestuta sinesten duzuna eta jakinda dakizuna, hori nola ezkontzen da halako akordioak sinatzearekin? Amildegi handiegia dago eta gero jarduera politikoak deskreditua badauka, hain zuzen ere, hortik datorkio politikari deskreditua. Gauza bat esan eta beste bat egin. Ezin da esan arduratzen zaituela gizarte ekonomia gero...
...gauza bat esan eta beste bat egin. Ezin da esan arduratzen zaituela gizarte ekonomiak gero elkarren segidan, ondoren sinatu egiten baduzue paper bat non esaten den, lehenik eta behin bestelako ekonomiari begiratuko zaiola eta hori lehenetsi egingo dela, eta bigarrenez, ondoren eta ahal bada, orduan begiratuko zaiola herritarrek dituen beharrizanei.
Benetan, koherentzia ezak harritzen nau, benetan harritzen nau eta harritzen nau gainera nola ez den ikusten batera ezina dela ekonomia horren exigentziei men egitea, gero bete nahi diren herritarren beharrizanekin, ez da bateragarria.
Eskerrik asko.